V y h l á s e n i e

Generálnej prokuratúry Slovenskej republiky

1. Návrh zákona o platových pomeroch prokurátorov v roku 2003 a o dočasnom obmedzení účinnosti niektorých ustanovení zákona č. 154/2001 Z.z. o prokurátoroch a právnych čakateľoch prokuratúry nebol prerokovaný v medzirezortnom pripomienkovom konaní vzhľadom na úlohu vyplývajúcu z uznesenia vlády z 23. októbra 2002 v zmysle záverov prijatých na rokovaní vlády Slovenskej republiky z 26. októbra 2002 predložiť nový návrh zákona na rokovanie vlády v termíne do 28. októbra 2002. Z tohto dôvodu Generálna prokuratúra Slovenskej republiky nemôže vyhlásiť, že návrh zákona sa predkladá na rokovanie vlády Slovenskej republiky bez rozporov.

2. K návrhu zákona o platových pomeroch prokurátorov v roku 2003 a o dočasnom obmedzení účinnosti niektorých ustanovení zákona č. 154/2001 Z.z. o prokurátoroch a právnych čakateľoch prokuratúry nebol vypracovaný legislatívny zámer.

Návrh

Zákon
z ................ 2002,
o platových pomeroch prokurátorov v roku 2003 a o dočasnom obmedzení účinnosti niektorých ustanovení zákona č. 154/2001 Z.z. o prokurátoroch a právnych čakateľoch prokuratúry

Národná rada Slovenskej republiky sa uzniesla na tomto zákone:

Základný plat
§ 1

(1) Základný plat prokurátora sa určuje z priemerného platu prokurátora.

(2) Priemerný plat prokurátora je plat prokurátora zaradeného do 6. platového stupňa II. platovej skupiny (§ 2 ods. 2), ktorý zodpovedá priemernému platu sudcu ustanovenému osobitným zákonom.1)

§ 2

(1) Na účely určenia základného platu sa prokurátor zaradí podľa dĺžky započítateľnej praxe určenej podľa § 97 zákona č. 154/2001 Z.z. o prokurátoroch a právnych čakateľoch prokuratúry (ďalej len "zákon") do jedného z 11 platových stupňov
a)  v I. platovej skupine, ak ide o prokurátora okresnej prokuratúry alebo prokurátora vojenskej obvodnej prokuratúry,
b)  v II. platovej skupine, ak ide o prokurátora krajskej prokuratúry alebo prokurátora vyššej vojenskej prokuratúry,
c)   v III. platovej skupine, ak ide o prokurátora Generálnej  prokuratúry Slovenskej republiky.
_________________________________________________________________
1) Zákon č. .../2002 Z.z. o platových pomeroch sudcov v roku  2003 a o dočasnom obmedzení účinnosti niektorých ustanovení  zákona č. 385/2000 Z.z. o sudcoch a prísediacich a o zmene  a doplnení niektorých zákonov v znení neskorších predpisov.

(2) Základný plat prokurátora zaradeného do príslušného platového stupňa a platovej skupiny podľa odseku 1 je z priemerného platu prokurátora:
Platový	Počet rokov	Platová skupina	
stupeň	započítateľnej praxe	I.	II.	III.	
1.	do ukončenia 4. roku praxe	70%	75%	80%	
2.	od začiatku 5. roku praxe	75%	80%	85%	
3.	od začiatku 7. roku praxe	80%	85%	90%	
4.	od začiatku 9. roku praxe	85%	90%	95%	
5.	od začiatku 12. roku praxe	90%	95%	100%	
6.	od začiatku 15. roku praxe	95%	100%	105%	
7.	od začiatku 18. roku praxe	100%	105%	110%	
8.	od začiatku 21. roku praxe	105%	110%	115%	
9.	od začiatku 24. roku praxe	110%	115%	120%	
10.	od začiatku 27. roku praxe	115%	120%	125%	
11.	od začiatku 28. roku praxe	120%	125%	130%	

§ 3
Funkčný príplatok

(1) Funkčný príplatok patrí za riadiacu činnosť
a)  námestníkovi generálneho prokurátora a hlavnému vojenskému  prokurátorovi v sume od 5000 do 7500 Sk mesačne,
b)  generálnemu riaditeľovi sekcie generálnej prokuratúry a zástupcovi hlavného vojenského prokurátora v sume od 3600 do  4400 Sk mesačne,
c) zástupcovi generálneho riaditeľa sekcie generálnej prokuratúry  a riaditeľovi odboru generálnej prokuratúry v sume od 1500 do  2200 mesačne,
d) zástupcovi riaditeľa odboru generálnej prokuratúry, vedúcemu  oddelenia generálnej prokuratúry a vedúcemu úseku v rámci oddelenia generálnej prokuratúry v sume od 500 do 1600 Sk mesačne,
e)   krajskému prokurátorovi a vyššiemu vojenskému prokurátorovi v  sume od 1600 do 3200 Sk mesačne,
f)  námestníkovi krajského prokurátora a námestníkovi vyššieho vojenského prokurátora v sume od 1200 do 1800 Sk mesačne,
g)  vedúcemu oddelenia krajskej prokuratúry, vedúcemu úseku v rámci oddelenia krajskej prokuratúry, náčelníkovi oddelenia vyššej vojenskej prokuratúry a zástupcovi náčelníka oddelenia  vyššej vojenskej prokuratúry v sume od 300 do 1000 Sk mesačne,
h)  okresnému prokurátorovi a vojenskému obvodnému prokurátorovi v  sume od 1600 Sk do 2400 Sk mesačne,
i)   námestníkovi okresného prokurátora a námestníkovi vojenského  obvodného prokurátora v sume od 800 do 1500 Sk mesačne,
j)  náčelníkovi oddelenia vojenskej obvodnej prokuratúry v sume od  300 do 1000 Sk mesačne.

(2) V prípade súbehu výkonu viacerých funkcií patrí vedúcemu prokurátorovi funkčný príplatok, ktorý je pre neho výhodnejší.

§ 4
Ďalší plat

(1) Prokurátorovi patrí v roku 2003 ďalší plat vo výške funkčného platu patriaceho za mesiac november, ak v roku 2003
a) vykonával funkciu prokurátora aspoň 180 služobných dní,
b) jeho služobný pomer trvá,
c) nebolo mu uložené disciplinárne opatrenie podľa § 189 ods. 1  písm. c) až f) zákona.

(2) Ako trvanie služobného pomeru prokurátora sa na účely priznania ďalšieho platu podľa odseku 1 posudzujú obdobia uvedené v § 63 zákona.

(3) Ako výkon funkcie prokurátora sa na účely priznania ďalšieho platu uvedeného v odseku 1 posudzuje aj čas
a) čerpania dovolenky a preventívnej rehabilitácie,
b) nevykonávania funkcie prokurátora vo sviatok,
c) náhradného voľna za výkon funkcie nadčas,
d) služobného voľna s náhradou platu,
e) študijného voľna na zvyšovanie kvalifikácie,
f) prestávky na dojčenie,
g) uznanej dočasnej neschopnosti na výkon funkcie pre služobný  úraz alebo chorobu z povolania,
h) dočasného pozastavenia výkonu funkcie prokurátora, ak
1. trestné stíhanie proti prokurátorovi bolo zastavené,
2. prokurátor bol spod obžaloby oslobodený,
3. disciplinárne konanie proti prokurátorovi sa skončilo inak  ako zbavením funkcie,
i) výkonu väzby alebo výkonu trestu odňatia slobody, ak
1. trestné stíhanie proti prokurátorovi bolo zastavené,
2. prokurátor bol spod obžaloby oslobodený, hoci aj v neskoršom konaní,
3. prokurátor vykonával trest odňatia slobody na podklade rozsudku, ktorý bol zrušený,
j) dočasného pridelenia podľa § 9 ods. 4 zákona.

(4) Plat podľa odseku 1 je splatný vo výplatnom termíne určenom na výplatu platu za mesiac november, ak ďalej nie je ustanovené inak. Ak podmienku uvedenú v odseku 1 písm. a) splní prokurátor až k 31. decembru, plat podľa odseku 1 je splatný vo výplatnom termíne za mesiac december.

(5) Obdobia uvedené v odseku 3 písm. h) a i) sa započítajú do času uvedeného v odseku 1 písm. a) až vtedy, ak nastane právna skutočnosť uvedená v odseku 3 písm. h) a i), ktorá podmieňuje jej posudzovanie ako výkon funkcie prokurátora. V takom prípade je ďalší plat prokurátora splatný až v najbližšom výplatnom termíne, ktorý nasleduje po právnej skutočnosti uvedenej v odseku 3 písm. h) a i).

§ 5
Odmena prokurátora

(1) Prokurátorovi možno priznať odmenu za splnenie mimoriadnej alebo osobitne významnej úlohy až do výšky jeho funkčného platu.

(2) O priznaní odmeny rozhoduje vedúci služobného úradu.

Osobitné ustanovenia
§ 6
Funkčným platom prokurátora na účely § 101, § 102, § 110, § 111 a § 112 zákona sa rozumie základný plat prokurátora určený k 31. decembru 2002 podľa § 2 ods. 1 písm. a) zákona č. 66/1994 Zb. o platových pomeroch prokurátorov a právnych čakateľov prokuratúry Slovenskej republiky v znení neskorších predpisov.

§ 7

(1) Ustanovenie § 1 až § 3 strácajú účinnosť 30. júnom 2003.

(2) Ustanovenia § 4 až § 6 strácajú účinnosť 31. decembrom 2003.

§ 8

(1) Ustanovenia § 93 ods. 1 písm. c) siedmy bod, § 95, § 96, § 98 a § 113 zákona sa neuplatnia v čase od 1. januára 2003 do 30. júna 2003.

(2) Ustanovenie § 106 zákona sa v roku 2003 neuplatní.

§ 9
Účinnosť

Tento zákon nadobúda účinnosť 1. januára 2003.